次楊拱辰韻兼簡馮可當劉韶美
作者：郭印
朝代：宋

paragraphs: 窮居罕人事，來往斷交親。
粗安鷦鷯居，靡求尺蠖伸。
坐看柴門外，日飛車馬塵。
誰能學桔橰，俯仰更隨人。
况今世道喪，風俗已澆淳。
爲民非野鹿，作吏無古循。
太倉五斗粟，食之愧高旻。
故人善處我，儒官飽常珍。
風月即儕侣，詩書乃比鄰。
隤然一室中，浩氣横八垠。
劉郎晚相遇，放曠如逐臣。
素心日傾倒，吟嘯樂天真。
粃糠嵇阮輩，自號葛天民。
馬曹似是耳，寧畏官長嗔。
墨池子楊子，風流吾里仁。
偶來官一邦，眉端喜津津。
抵掌論進修，德業須競辰。
有時相就飲，幕天地爲茵。
馮君十年别，龍鵠迹久陳。
邂逅果山底，一見兩腳踆。
初來梅蕚吐，欲去柳眉顰。
平生知識多，斯人罕其倫。
我今亦西矣，笻竹訪峨岷。
憑誰與之俱，足跣頭不巾。
劉郎歸既趣，楊子任方新。
從兹遂分手，三秋敵昏晨。
所期各精鍊，加飡戒五辛。
他時共相見，兩頰桃花春。